ועדת הכלכלה, כנסת 23, פרוטוקול מספר 169, 2020-12-29 12:00

יעקב מרגי: שלום לכולם, אני מתכבד לפתוח את ישיבת ועדת הכלכלה של הכנסת, היום יום שלישי, 29 לדצמבר, 2020, י"ד בטבת, התשפ"א.

יעקב מרגי: - הצעת תקנות מוסר תשלומים לספקים (דיווח על יישום החוק), התשפ"א-2020.

יעקב מרגי: אני מבין שאתמול הייתה הכרעת עבודה, הוצבע עד סעיף 4, כולל, ואנחנו עכשיו מקריאים את סעיף 5 והלאה, לא פותחים דיון ולא כלום אלא אם כן מישהו ירצה להתייחס נקודתית.

איתי עצמון: למה שכבר אושר?

יעקב מרגי: מה שנקרא – מי שיש לו הערות, שיאמר.

יעקב מרגי: הייתה פנייה בעניין הזה של יושב-ראש מרכז שלטון מקומי לחשב הכללי לפעול במקביל – אם אנחנו דורשים מהשלטון המקומי מוסר תשלומים וימי אשראי, שגם המדינה תתחייב.

יעקב מרגי: את יודעת להגיד לי משהו על זה?

גליה ימין: השלטון המקומי זה בסעיף הבא.

גליה ימין: כרגע, סעיף 5 זה מוסד להשכלה גבוהה מתוקצב.

יעקב מרגי: השאלה אם את תהיי גם הכתובת לענות לנו על הפנייה הזו.

גליה ימין: עוזי שר, סגן החשב הכללי נמצא פה אתי והוא יוכל לענות לשאלה.

יעקב מרגי: אנחנו אומרים – תמיד צריך לשמש דוגמה.

יעקב מרגי: אם אני דורש ממישהו משהו, קשוט עצמך ואחר כך קשוט אחרים.

יעקב מרגי: אם אני כמדינה מבקשת שיעמדו במוסר, קודם כל שהמדינה תעמוד גם היא.

גליה ימין: דיווח על יישום החוק במוסד להשכלה גבוהה מתוקצב 5.

גליה ימין: (א) מוסד להשכלה גבוהה מתוקצב יגיש למנהל הכללי של המועצה להשכלה גבוהה דיווח על יישום החוק בתוך חודשיים מתום כל שנת כספים.

גליה ימין: (ב) המנהל הכללי של המועצה להשכלה גבוהה ימסור למנהל הכללי של המשרד הממשלתי שבראשו עומד השר שממונה על ביצועו של חוק המועצה להשכלה גבוהה, כל דיווח שהוגש לו לפי תקנת משנה (א), בתוך ארבעה חודשים מתום כל שנת כספים.

גליה ימין: (ג) המנהל הכללי של המשרד הממשלתי כאמור בתקנת משנה (ב), ימסור לוועדה כל דיווח על יישום החוק שנמסר לו לפי אותה תקנת משנה, בתוך שישה חודשים מתום כל שנת כספים.

מיכל נוימן: אני מנכ"ל מל"ג-ות"ת.

מיכל נוימן: צוהריים טובים.

מיכל נוימן: אנחנו אתמול התחלנו את הדיון והתברר שהייתה איזושהי בעיה עם התגובה שלנו, שנשלחה בחודש נובמבר בעניין התקנות.

מיכל נוימן: ניסינו להסביר ושלחנו – כנראה שהתגובה לא כל כך הגיעה.

מיכל נוימן: הסיפור הוא כזה – קודם כל ברור שהכול בסדר, יש חוק וצריך לעמוד בו, והוא חשוב.

מיכל נוימן: מבחינת התקנות והחובה שרוצים לייצר כאן שהמוסדות להשכלה גבוהה יעבירו דיווחים על כל התשלומים לספקים מדי שנה למועצה להשכלה גבוהה – זה איזשהו מהלך שהוא מבחינתנו בלתי אפשרי.

מיכל נוימן: המוסדות להשכלה גבוהה, כמו שאתה יודע – היית בוועדת החינוך, אתה יודע שהם גופים נתמכים.

מיכל נוימן: הם לא גופים שאנחנו מתקצבים אותם ב-100%.

מיכל נוימן: יש גם מוסדות שהתקצוב שלנו – או לפחות מוסד אחד, שהתקצוב שלנו הוא מתחת ל-30%, ואנחנו לא רואים איך המוסדות האלה בכלל צריכים להגיש לנו דיווחים כאלה.

מיכל נוימן: אנחנו יכולים לכלול אותם - - - יש נספח אחד שנקרא נספח 6, שבו המוסדות מתחייבים לעמוד בכל הוראות החוק – הרי יש חוקים, הם צריכים לשלם משכורות, ולהפריש למס הכנסה וביטוח לאומי, ועוד דברים רבים, ואנחנו נדרוש עמידה בחוק הזה במסגרת נספח 6.

מיכל נוימן: אבל לבוא ולבקש מהמוסדות, שהם גופים עצמאיים בהתאם לחוק המל"ג להתחיל להגיש לנו דיווחים על החשבוניות ומתי הם שילמו או לא – זה משהו שאנחנו לא יודעים לעבוד אתו, זה לא במהות של העבודה של מל"ג מול המוסדות להשכלה גבוהה, זו פגיעה בחופש המנהלי שקבע חוק המל"ג, ואנחנו מבקשים מאוד בעניין הזה להחריג את המוסדות להשכלה גבוהה, לא לכלול אותם ולאפשר לנו לחייב אותם להתחייב כהתחייבות גורפת לגבי עמידה בחוק הזה.

רחל בן ארי: אנחנו הגשנו גם תגובה בכתב ואני מבקשת לחזור על עיקרי הדברים, מעבר למה שאמרה מיכל ואנחנו כמובן תומכים בכל מילה.

רחל בן ארי: אני רוצה להפנות את כבודו להחלטה 2118 – החלטת הממשלה בעניין הפחתת הנטל הרגולטורי.

רחל בן ארי: כל מה שאנחנו רואים בניסיון לאכוף את חובת הדיווח הנוספת הזו על המוסדות להשכלה גבוהה, לא רק שזה לא נטל רגולטורי סביר כמו שכתוב בדברי ההסבר, אלא שזה עומס רגולטורי נוסף, מיותר, שפוגע מאוד גם - - -

יעקב מרגי: תודה.

יעקב מרגי: אני אענה – קודם כל אין כאן רגולציה.

יעקב מרגי: יש כאן חוק שחוקק – חוק מוסר התשלומים.

יעקב מרגי: כדי לוודא שהוא מיושם – אף אחד לא אהב את החוק הזה, אבל הוא חוק מתבקש שבא אפילו למנוע חזירות, במידה מסוימת, מצד גופים שלטוניים וגופים אחרים.

יעקב מרגי: הספקים הם בהולים על ממונם, רוצים לסחור ולייצר, רוצים לספק את הסחורה שלהם והם היו כמעט שבויים בידי המוסדות.

יעקב מרגי: לכן החוק הזה הוא במקום.

רחל בן ארי: אנחנו לא מדברים עכשיו על החוק, אנחנו מדברים על התקנות.

יעקב מרגי: אני מבקש לא להתפרץ.

יעקב מרגי: זו פעם אחרונה שאת מתפרצת.

יעקב מרגי: בוועדת הכלכלה יש תרבות דיון, מי שזוכר את ועדת החינוך.

רחל בן ארי: אני מתנצלת, לא התכוונתי.

יעקב מרגי: אז כל הרציונל לדווח לוועדה הוא לוודא שהחוק הזה אכן מיושם.

יעקב מרגי: עם כל הכבוד לכן, ודווקא בגלל שאני מכיר את הגופים האלה – אתן לא יכולות להסתתר סביב החופש המנהלי והחופש האקדמי.

יעקב מרגי: אפשר לבדוק, אפשר לבחון אם זה באמת ראוי.

יעקב מרגי: זה גם לא מעמסה רגולטורית.

יעקב מרגי: יכול להיות שזה יהיה לתקופה מסוימת, יכול להיות שנקבע את זה למספר שנים, לא לאורך ימים ושנים כדי לוודא שאכן זה מתקיים.

יעקב מרגי: אבל אותי לימדו – לא יכול זה לא רוצה.

יעקב מרגי: זה כמעט לא רוצה.

יעקב מרגי: אין דבר שאתם לא יכולים, כאשר אתם רוצים, והוכחתם בדברים אחרים.

יעקב מרגי: אז עם כל הכבוד, אם המחוקק קבע שצריך לדווח – צריך לדווח.

יעקב מרגי: לא יכולים?

יעקב מרגי: זו מעמסה?

יעקב מרגי: ודאי שזו מעמסה.

יעקב מרגי: כל מה שהמחוקק רוצה לדעת –שאכן אחרי שנתיים, שלוש, ארבע, התחנכנו – והמוסדות וכולם התכווננו לכך.

יעקב מרגי: יש עוד עמדות לגבי ההשכלה הגבוהה?

יעל טור כספא: מעבר לדברים שנאמרו כאן אני רוצה להוסיף לגבי הנוסח שמוצע – צריך להבין שהדבר, אם הוא רלוונטי למל"ג כגורם שזה עובר דרכו, זה רלוונטי לות"ת.

יעקב מרגי: ברור, ברור.

יעקב מרגי: אני גם חשבתי מלכתחילה שזה יותר קשור לות"ת.

יעקב מרגי: לא יודע למה העירו את הדב הישנוני הזה שנקרא מל"ג – סליחה, זו דעתי – מרבצו.

יעקב מרגי: זה היה צריך להיות מכוון מלכתחילה לות"ת.

יעל טור כספא: אז אנחנו רוצים לבקש שאם כבר הדיווח - - -

יעקב מרגי: אם נחיל זאת, אז זה בוודאי יהיה על הות"ת ולא על המל"ג.

יעל טור כספא: אז זה לות"ת, ויש גם סעיף שמתייחס למנכ"ל המשרד להשכלה גבוהה – אז מנכ"ל המשרד להשכלה גבוהה אינו עוסק בענייני השכלה גבוהה אלא מנכ"ל מל"ג- ות"ת, ולכן אנחנו גם מבקשים שהסעיף הזה יימחק – זאת אומרת, הדיווח - - -

יעקב מרגי: ות"ת ומל"ג – למי כפופים?

יעקב מרגי: לאיזה משרד?

קריאה: לא כפופים.

קריאה: זה תאגיד סטטוטורי - - -

יעקב מרגי: גם תאגיד סטטוטורי, גם גופים שהוקמו על פי חוק יש להם אבא בממשלה.

יעקב מרגי: איזה משרד?

קריאה: נכון, שר ההשכלה הגבוהה עומד בראש המועצה להשכלה גבוהה וקיבל את הסמכויות שלו מכוח חוק המל"ג.

קריאה: יחד עם זאת - - -

יעקב מרגי: ככל שתתישו אתי בדברים לא ענייניים – המוטיבציה שלי להכליל אתכם בדיווח תהיה גבוהה יותר.

יעקב מרגי: כשדיברת לעניין עם הות"ת הסכמתי אתך.

יעל טור כספא: אני רק אומרת שמנכ"ל המשרד להשכלה גבוהה אינו עוסק בענייני השכלה גבוהה.

יעל טור כספא: מי שעוסק בענייני השכלה גבוהה הוא מנכ"ל המועצה להשכלה גבוהה והות"ת.

יעל טור כספא: לכן אנחנו חושבים שהדיווח ככל שהוא עובר – הוא צריך לעבור דרך ות"ת, וות"ת תדווח לוועדה בכנסת.

יעל טור כספא: ואם אפשר גם – משרד המשפטים יתייחס לזה, שזו גם עמדתו.

יעל טור כספא: הערה אחת נוספת מתייחסת למכללות לחינוך - - -

יעקב מרגי: אני מבין את הקנאות שלך או שלכם.

יעקב מרגי: לא יהיה.

יעקב מרגי: אם יהיה דיווח – יהיה מול משרדי ממשלה, נקודה.

יעקב מרגי: לא נפרק את זה לגורמים.

יעקב מרגי: המשרד הממונה עליכם זה המשרד להשכלה גבוהה.

יעקב מרגי: נקודה.

יעל טור כספא: טוב.

יעל טור כספא: אם משרד המשפטים ירצה הוא גם יתייחס.

יעל טור כספא: העניין הנוסף שאני רוצה להעיר לגביו – המכללות שמתוקצבות על ידי משרד החינוך, כ-20 מכללות לחינוך – אז בעצם הדיווח צריך לעבור למשרד החינוך ולא דרך ות"ת.

יעל טור כספא: הם הגורם שאחראי עליהם תקציבית.

יעקב מרגי: יכול להיות שכן, אבל יכול להיות שנחליט שהדיווח ירוכז – כל ההשכלה הגבוהה תרוכז במשרד להשכלה גבוהה.

יעקב מרגי: מה לעשות?

איל רק: אני מהלשכה המשפטית במשרד החינוך.

איל רק: אם אפשר להוסיף משפט, אני מבקש להצטרף לעמדה המשפטית של המועצה להשכלה גבוהה.

איל רק: אנחנו לא יכולים להעביר את הדיווחים של המכללות אלא דרך מנכ"ל משרד החינוך, ואנחנו מבקשים שזה יבוא לידי ביטוי בנוסח התקנות.

יעקב מרגי: אוקיי, יכול להיות, נבחן זאת כשנחליט.

שרית שפיגלשטיין: אם אפשר להתייחס למשרד להשכלה הגבוהה והמשלימה.

שרית שפיגלשטיין: אני היועצת המשפטית.

יעקב מרגי: אתם לא אחראים על ההשכלה הגבוהה כמשרד ממשלתי?

שרית שפיגלשטיין: אנחנו אחראים על ההשכלה הגבוהה.

שרית שפיגלשטיין: כפי שאתם יודעים, במאי 2020 התקבלה החלטת ממשלה על הקמת המשרד להשכלה גבוהה ומשלימה.

שרית שפיגלשטיין: לפי החלטת הממשלה הועברו לשר להשכלה גבוהה והמשלימה הסמכויות של שר החינוך בתחום ההשכלה הגבוהה ובהם גם חוק המועצה להשכלה גבוהה, שלפי ההוראות שלו שר ההשכלה הגבוהה והמשלימה הוא גם יו"ר המל"ג.

שרית שפיגלשטיין: אני שוחחתי עם מנכ"ל המשרד.

שרית שפיגלשטיין: הוא, מבחינתו, מוכן לקחת על עצמו את האחריות הזו וכפי שהוצע, במסגרת התקנות.

יעקב מרגי: אני שמח שהשבת לי על תהייה שלא הייתה לי.

יעקב מרגי: אוקיי, תודה.

יעקב מרגי: זה אל"ף-בי"ת בניהול של משרדי הממשלה.

יעקב מרגי: אנחנו גוף שהוא תאגיד, גוף סטטוטורי שהוקם על פי חוק.

יעקב מרגי: אנחנו לא קשורים למשרד ממשלתי.

יעקב מרגי: פעם ראשונה אני שומע את זה במסדרונות הכנסת.

יעקב מרגי: זה מתאים להוויה שלכם, סליחה שאני אומר את זה בביקורת.

יעקב מרגי: לגבי ההחלטה אם נכליל אתכם בחובת הדיווח זה דיון אחר, לא בגלל הנימוקים שאמרתם.

אני ממשיכה בקריאה: דיווח על יישום החוק במפעל הפיס, במועצה להסדר ההימורים בספורט וברשות לניירות ערך 1.

אני ממשיכה בקריאה: (א) מפעל הפיס, המועצה להסדר ההימורים בספורט והרשות לניירות ערך יגישו למנהל הכללי של משרד האוצר דיווח על יישום החוק בתוך שלושה חודשים מתום כל שנת כספים.

אני ממשיכה בקריאה: (ב) המנהל הכללי של משרד האוצר ימסור לוועדה כל דיווח על יישום החוק שהוגש לו לפי תקנת משנה (א), בתוך שישה חודשים מתום כל שנת כספים.

יעקב מרגי: כפי שאמרתי לאנשי המועצה להשכלה גבוהה – הרציונל היה שבאמת החוק הזה ייושם ויקודם ולכן נדרשה חובת דיווח.

יעקב מרגי: אבל אף אחד לא התכוון פה ליצור גולם ענק ומסורבל כשאני לא יודע מה תהיה האפקטיביות של הדיווחים, מסה גדולה של דיווחים.

יעקב מרגי: אני לא חושב שהתכוונו לרדת לרזולוציות.

יעקב מרגי: אני אומר לכם – זו דעתי.

יעקב מרגי: לגבי סעיפים 5,6 ו-7, תאגידים – מפעל הפיס והמוסדות להשכלה גבוהה, למרות שאם הייתי רוצה באמת הייתי צריך להכניס אותם – אבל בוא נאמר, 5,6,ו-7 – אני חושב שצריך להוציא אותם מהתקנות.

יעקב מרגי: אנחנו צריכים להישאר במסות הגדולות של משרדי הממשלה, השלטון המקומי.

יעקב מרגי: ברגע שנדע שאכן הממשלה עצמה מיישמת את החוק יחד עם השלטון המקומי, שהוא גדול, ולכן מיד פתחתי בשאלה, כי גם השלטון המקומי, אם לא נאפשר לו לעמוד בלשון החוק אז הוא לא יוכל לקיים את לשון החוק.

יעקב מרגי: הוא גוף בחלקו מתוקצב, ויש דברים שהמדינה גם מטילה עליו תמורת תקצוב, תמיכה ותשלום, וראוי גם שהמדינה תעמוד גם במוסר התשלומים, אז 5,6 ו-7 – נדלג עליהם.

יעקב מרגי: לא נאשר אותם.

יעקב מרגי: נשמיט אותם מהתקנות.

יעקב מרגי: נשמע אם יש הערות בנושא הזה.

יעקב מרגי: את מינה שאת אומרת לי על דיווח על יישום החוק בתאגיד שהוקם בחיקוק.

יעקב מרגי: כשקיימנו פה בוועדה על חוק מוסר התשלומים – פרויקטור לא מיניתם בחשב הכללי, עד שביקשנו זאת.

יעקב מרגי: וביקשנו שמשרדי ממשלה אחרים ימנו פרויקטור כל אחד, כדי שזה יתחיל לעבוד.

יעקב מרגי: אני לא חושב שכרגע - - - זה יהיה באמת יומרני מידי וסתם יסרבל את העסק שנחייב את כל התאגידים.

גליה ימין: אנחנו עומדים מאחורי הרציונל שכבודו הציג.

גליה ימין: על כל פנים אנחנו נגיד שאנחנו רואים בעצם הבחירה אזה גופים ידווחו ואיזה גופים לא ידווחו – שאלה שמצדיקה אבחנה.

יעקב מרגי: נאמר לפרוטוקול שזה לא פוטר אותם מלעמוד במוסר התשלומים.

גליה ימין: בדיוק.

גליה ימין: השאלה לא דנה לגבי מי חל החוק אלא על מי חלה חובת הדיווח, ועליו הוועדה רוצה לפקח, ובהתאם לעמדת משרד המשפטים, ככל שהדבר ייקבע בהוראת שעה, אנחנו סבורים שאין בדבר קושי משפטי.

יעקב מרגי: אני מסכים שחובת הדיווח צריכה להיקבע כהוראת שעה למספר שנים.

יעקב מרגי: ברגע שניווכח שהעסק חי, נושא את עצמו ועובד כמו שצריך צריך להיפטר מזה, אין לנו עניין להעמיס.

יעקב מרגי: נחליט בהמשך על מספר השנים.

נעמי הימיין רייש: אני רוצה בבקשה להסב את תשומת לב הוועדה שהבעיות שאנחנו נתקלים בהן ביישום החוק הן לא בהכרח במשרדי ממשלה.

נעמי הימיין רייש: משרדי הממשלה ברובם עומדים בדרישות החוק, ולכן למקד את חובת הדיווח במשרדי ממשלה זה אמנם - - -

יעקב מרגי: אני חוזר בי – אנחנו נטיל עליכם את חובת הריכוז של כל הדיווחים מכל התאגידים, מכל העסקים – ותדברו אתי אחרי זה.

יעקב מרגי: תרכזו את כל הדיווח.

נעמי הימיין רייש: אין לנו שום בעיה עם זה.

יעקב מרגי: אז אני האחרון שאתנגד, כי אני יודע כמה היה קשה לכם – היית בדיון הקודם, זוכרת?

נעמי הימיין רייש: נכון.

נעמי הימיין רייש: לא יכולנו לעשות את זה כי לא היו תקנות.

נעמי הימיין רייש: ברגע שיש חובת דיווח אין לנו בעיה לרכז את חובת הדיווח.

יעקב מרגי: מכל התאגידים, מכול הגופים?

יעקב מרגי: אני שמח.

נעמי הימיין רייש: אפשר לעשות דיון האם זה הדבר הנכון לעשות.

יעקב מרגי: לא, לא.

יעקב מרגי: בואי נעשה סדר – גברתי, כשבא נציג משרד ממשלתי לוועדה מכובדת בכנסת, כך אני מתייחס אליה, זה אחרי שהוא קיים דיון אצלו.

יעקב מרגי: אנחנו כאן בוועדה נקיים דיון.

יעקב מרגי: אם את מתנדבת, ודאי שאנחנו נרצה זאת.

יעקב מרגי: הרציונל זה לקיים את החוק.

יעקב מרגי: אם את רוצה, מסוגלת ויכולה – בבקשה, קחי את זה.

יעקב מרגי: אני אשית עליך.

יעקב מרגי: אני אשאיר את סעיף 7.

איתי עצמון: אם כך ננסח אחרת את סעיפים 5,6 ו-7, נחייב את הגופים לדווח אליכם, ואתם תעבירו דוחות מסודרים לוועדת הכלכלה.

נעמי הימיין רייש: לנו אין התנגדות לזה.

איתי עצמון: אז יהיה צורך לנסח את 5,6 ו-7 באופן אחר, ולקבוע שאותם גופים ידווחו – ואני לא יודע לאיזה גורם במשרד הכלכלה והתעשייה, גם את זה יהיה צורך לקבוע.

נעמי הימיין רייש: הסוכנות לעסקים קטנים ובינוניים.

איתי עצמון: מי הגורם בסוכנות שידווח?

נעמי הימיין רייש: אפשר לכתוב – הסוכנות לעסקים קטנים ובינוניים.

איתי עצמון: ככלל, מקובל בחקיקה להטיל חובת דיווח על גוף או פרסונה, בעל תפקיד מסוים.

יעקב מרגי: מה הגדרת התפקיד שלו?

איתי עצמון: מנהל הסוכנות?

נעמי הימיין רייש: אפשר מנהל הסוכנות.

יעקב מרגי: ככה הוא מוגדר?

נעמי הימיין רייש: כן.

הדיל יונס: אני מתנצלת שעכשיו אני מצטרפת, מאחר והייתי בשיחה אחרת.

הדיל יונס: אני חוזרת אחורה בעניין המוסדות להשכלה גבוהה.

הדיל יונס: אנחנו רואים קושי בשני רבדים: אחד, עצם הטלת החובה על המוסדות להשכלה גבוהה לדיווח מעלה קושי בשל העצמאות שנקבעה בחוק.

הדיל יונס: המחוקק קבע שלמוסדות האלה תוענק עצמאות לגבי חופש הניהול המוסדי - - -

יעקב מרגי: מישהו מתערב בניהול המוסדי?

יעקב מרגי: אני שבעתי חמש שנים מנשיאת שם החופש האקדמי לשווא.

יעקב מרגי: אין דבר כזה במדינת ישראל.

יעקב מרגי: החופש האקדמי בישראל מתבטא אך ורק בלתת להם חופש פעולה להחליט מה הם מלמדים, איך וכמה.

יעקב מרגי: תכנים.

הדיל יונס: אדוני היושב-ראש, קצת קשה - - -

יעקב מרגי: אל תישאו שם לשווא.

יעקב מרגי: בזה שהם מדווחים למדינת ישראל, לריבון – כנראה שאתם כופרים בריבונות של המדינה.

יעקב מרגי: לפני רגע שמעתי כפירה בסמכויות של משרדי הממשלה על המל"ג.

יעקב מרגי: זה גוף שירד מהחלל החיצון ואנחנו צריכים לקבל אותו כפי שהוא.

יעקב מרגי: אז בואו – אני לא מוכן לקבל את זה.

הדיל יונס: אז אנחנו לא מסכימים - - -

יעקב מרגי: רגע.

יעקב מרגי: אני לא מוכן לקבל את זה בנימוק של פגיעה בחופש הניהול המוסדי.

יעקב מרגי: אף אחד לא פגע בחופש הניהול המוסדי.

יעקב מרגי: כפי שהם חייבים לדווח למס הכנסה על פי חוק ולגופים אחרים – ככה הם ידווחו לוועדה על פי חוק.

יעקב מרגי: אף אחד לא מתערב בניהול המוסדי.

יעקב מרגי: אז אל תשימו מילים בפרוטוקול שלא צריכים.

הדיל יונס: אני אסביר למה אני חושבת שיש לזה השלכות רוחב עתידיות בעניין של התערבות בניהול מוסדי, כי אנחנו יודעים שיש קושי – עד היום בעצם, אנחנו עכשיו יוצרים תקדים – המוסדות להשכלה גבוהה מדווחים, הדיווח שלהם הוא כלפי מוסדות המדינה, ואני מסכימה אתך, אנחנו לא מסכימים לאמירה שהמוסדות פטורים מחובתם לדיווח למוסדות המדינה.

הדיל יונס: אני אתך בעניין הזה.

הדיל יונס: מה שאני מנסה להגיד – שחובות הדיווח של המוסדות להשכלה גבוהה היום הן מצומצמות ביותר, ובדרך כלל הן גם לא מתבצעות באמצעות הממשלה.

הדיל יונס: המחוקק קבע מפורשות בחוק שהמוסדות להשכלה גבוהה יהיו גופים עצמאיים, גם בניהול העניינים הכלכליים שלהם.

הדיל יונס: המחוקק עצמו קבע גם להקים את הות"ת, שהיא ועדה לתקצוב ותכנון, שתהווה חיץ בין הממשלה – בין הגורמים הפוליטיים, לבין המוסדות.

יעקב מרגי: אז אנחנו נפנה לחיץ, כדי שזה לא יחלחל לרקמה העדינה של האקדמיה בישראל, בסדר?

יעקב מרגי: בחרדת קודש אני אומר לך את זה, בלי טיפה של ציניות – נפנה רק לאזור החיץ כדי שחס ושלום לא יהיה מגע כזה שייטמא, קודש הקודשים.

יעקב מרגי: תקשיבי טוב טוב: כבר אמרנו שאם תהיה חובה זו תהיה חובה של הות"ת ולא של המועצה להשכלה גבוהה, ואני מבקש – לא לדבר אתי על חופש ניהול מוסדי, כי לא פגענו ולא נגענו.

הדיל יונס: אז זה חשוב באמת.

יעקב מרגי: אם משרד המשפטים עדיין חרד-חרד-חרד, אנא שיגיש תזכיר חוק שיפטור אותם בכלל מחוק מוסר התשלומים.

הדיל יונס: אז ככל שתיקבע חובת דיווח חשוב מאוד שזה יהיה לא דרך משרד ממשלתי.

הדיל יונס: אני אגב פותחת סוגריים – מנכ"ל המשרד להשכלה גבוהה מנוע מלטפל בענייני המל"ג, אז הוא לא יכול להיות הפונקציה שמתכללת את העניין הזה.

הדיל יונס: המנכ"ל של המשרד - - - ונכון שככל שתיקבע חובת דיווח שתהיה דרך המל"ג או הות"ת.

הדיל יונס: זה בהסכמה ובתיאום אתם.

יעקב מרגי: שיהיה דרך הות"ת למשרד הכלכלה, נקודה.

יעקב מרגי: תודה.

איתי עצמון: אם אני מבין נכון – אנחנו עכשיו ננסח אחרת את ההסדרים שקבועים בתקנות 5,6 ו-7.

גליה ימין: אני רוצה להציע פה הצעה חלופית.

גליה ימין: מאחר וההצעה שהועברה עכשיו לא הועברה לעיני הממשלה והשרים בעצם לא מכירם, ההצעה שלנו היא לאשר את הנוסח על זה שזה יעבור דרך המשרדים, וככל ששר יודיע שאין ברצונו לרכז את הדיווח הוא יוכל להעביר את הדיווחים לסוכנות לעסקים קטנים ובינוניים והיא זו שתרכז את הדיווחים.

גליה ימין: כלומר, אני לא רוצה כרגע לקבוע למשרדים הממשלתיים שהדיווחים של הגופים שהם אמונים עליהם יעברו לידי הסוכנות, אני לא יודעת אם תהיה התנגדות ולכן ההצעה שלנו היא להשאיר את ברירת המחדל על המשרדים ותהיה להם אפשרות להעביר את זה לסוכנות והיא זו שתרכז את הדיווח ותעביר את זה לוועדה.

איתי עצמון: כלומר, משרדי הממשלה יעבירו לסוכנות ומשם זה יעבור לוועדה.

איתי עצמון: אני לא רוצה ליצור מצב שבו ועדת הכלכלה, כפי שגם אמרתי בדיון אתמול, תוצף ב - - -

גליה ימין: לא, לא.

גליה ימין: אני חוזרת – אנחנו ממשיכים עם הרציונל שהוועדה מקבלת דיווחים מעובדים.

גליה ימין: השאלה כרגע שנשאלת – מי יעבד את הנתונים, המשרד הממשלתי, כמו שמופיע כעת בהצעה, או הסוכנות לעסקים קטנים ובינוניים, כפי שהציעה עכשיו מה שאנחנו מבקשים, שלהשאיר שאת ברירת המחדל שזה המשרד, וככל שהמשרד לא ירצה בכך, הוא יוכל להעביר את האחריות לסוכנות לעסקים קטנים ובינוניים, לרכז את הגופים שבתחום אחריותו.

יעקב מרגי: בואי נבודד – ב-7, איזה משרד ממשלתי?

איתי עצמון: מדובר על כמה וכמה משרדי ממשלה.

איתי עצמון: לא מדובר על משרד אחד.

גליה ימין: אני חושבת שלהמון משרדי ממשלה יש גופים.

איתי עצמון: את אמרת "המשרד".

איתי עצמון: זה לא משרד אחד.

איתי עצמון: מדובר על כמה וכמה משרדי ממשלה.

גליה ימין: משרדי הממשלה.

גליה ימין: כל משרד יוכל לבחור בפני עצמו האם הדיווח מגיע אליו או שמועבר לוועדה, והוא יודיע לגופים, וככל שדיווח יגיע אליו הוא יוכל להעביר את זה לסוכנות.

יעקב מרגי: אז או כלכלה – או שסעיפים 5,6,7 יורדים.

יעקב מרגי: תחליטו.

איתי עצמון: אין כמובן בעיה שמשרד ממשלתי ירכז, יעביר את הנתונים למנהל הסוכנות לעסקים קטנים ובינוניים.

איתי עצמון: אבל צריך בכל זאת שיהיה גורם אחד שירכז את הדיווחים האלה ויעביר אותם לוועדה.

איתי עצמון: גם ככה, גם לפי הנוסח "הרזה" של התקנות – אנחנו נעסוק בדיווחים מכ-10 גורמים שונים.

גליה ימין: ניקח דקה לדון בזה.

יעקב מרגי: אני מחדש את ישיבת הוועדה.

יעקב מרגי: העמדה הסופית?

יעקב מרגי: בין האלטרנטיבות, מה את מעדיפה?

גליה ימין: מאחר והנושא הובא לדיון כעת, כאשר סד הזמנים לא מאפשר התייעצות ממשלתית והרעיון שלנו לחלופה לא התקבל, אנחנו נלך על הרעיון של הורדת הסעיפים.

גליה ימין: יחד עם זאת נבקש כי הוראת השעה לא תהיה לתקופה ארוכה כי שהדבר - - -

יעקב מרגי: מה זה לא ארוכה?

גליה ימין: שלוש שנים.

גליה ימין: נבקש שהתקנות תיקבענה למשך שלוש שנים כדי שנוכל במשך שלוש השנים האלה להביא את ההצעה לפעם הבאה.

איתי עצמון: אז למעשה, תקנות 5,6 ו-7 נמחקות.

איתי עצמון: אני אציג את התקנה הבאה שנכללה בנוסח שהופץ לדיון אתמול.

איתי עצמון: התקנה עוסקת בדיווח על יישום החוק לגבי מוסדות הבריאות.

איתי עצמון: כפי שכולנו יודעים, חוק מוסר תשלומים לספקים נכון להיום לא חל על עסקאות בין מוסדות בריאות לספקים, ואנחנו בוועדה וגם בבית המשפט העליון ממתינים להבאת התקנות, תקנות שיחילו את החוק, של נורמת התשלום על אותן עסקאות.

איתי עצמון: מה שכן, שלפי הסעיף המסמיך – סעיף 12ג' לחוק, החוק לא עוסק בחובות דיווח.

איתי עצמון: כלומר, כשהחוק יוחל על אותן עסקאות, אני בספק אם ניתן יהיה לקבוע חובת דיווח לוועדת הכלכלה, לגבי העסקאות של מוסדות הבריאות, מכיוון שחובת הדיווח קבועה בסעיף מסמיך אחר, סעיף 14 לחוק.

איתי עצמון: וכאן הייתה התלבטות שלנו האם לעגן כבר עכשיו סעיף דיווח על יישום החוק במוסדות בריאות, כאשר תחילתו תהיה ביום תחילתן של התקנות שיחילו את החוק על מערכת הבריאות.

יעקב מרגי: מאז שפטרנו מחובת דיווח – זה לא פוטר – שלא יובן שתיקנו איזה חוק בעקיפין שפוטר אותם מלעמוד בחובה.

אני קורא: דיווח על יישום החוק במוסדות בריאות 7א.

אני קורא: (א) מוסד בריאות יגיש דיווח על יישום החוק למנהל הכללי של משרד הבריאות בתוך שלושה חודשים מתום כל שנת כספים.

אני קורא: (ב) המנהל הכללי של משרד הבריאות ימסור לוועדה דוח שיכלול ריכוז של כל המידע שהוגש לו לפי תקנת משנה (א), בחלוקה לפי מוסדות בריאות וכן סיכום של הנתונים לגבי כלל מוסדות הבריאות בתוך שישה חודשים מתום כל שנת כספים; לא הגיש מוסד בריאות דיווח לפי תקנת משנה (א), יצוין הדבר בדוח לפי תקנת משנה זו.

אני קורא: כאשר אני אזכיר שמוסדות בריאות לפי סעיף 12 הם: קופת חולים, בית חולים ציבורי, ואגודת מגן דוד אדום בישראל.

אני קורא: אני אזכיר שתחילת תקנה זו היא ביום תחילתן של התקנות לפי סעיף 12ג' לחוק.

דנה שני: אני מבקשת להתייחס, אני מהלשכה המשפטית במשרד הבריאות.

יעקב מרגי: רק קחי בחשבון שאין לכם קרדיט.

יעקב מרגי: את יודעת למה אין לכם קרדיט בסוגיה הזו, אז אל תעלי על מוקשים.

דנה שני: אני בדיוק רציתי לומר שההוראות המהותיות עדיין לא נקבעו כי התקנות כמובן עדיין לא בתוקף.

דנה שני: אין לנו התנגדות לחובת דיווח באופן כללי.

יעקב מרגי: או שלא הקשבת ליועץ המשפטי לוועדה, או שלא הספיקה ההבהרה שלו.

דנה שני: רק רציתי להתייחס לזה שהתקנות עדיין לא נכנסות לתוקף.

יעקב מרגי: אז את מתחברת להסתייגות שאמר היועץ המשפטי לוועדה.

יעקב מרגי: אוקיי, תודה.

יעקב מרגי: עוד התייחסויות?

רונן לוי: אני, חשב משרד התחבורה

יעקב מרגי: זה קשור לבריאות?

רונן לוי: לא קשור לבריאות.

רונן לוי: אני רוצה להתייחס ל-3(ב) – חברות ממשלתיות, כי הגענו קצת מאוחר.

יעקב מרגי: התקנה כבר אושרה.

רונן לוי: אני מתנצל, שמו לי את הזום קצת מאוחר.

יעקב מרגי: זה היה אתמול, לא היום.

יעקב מרגי: חבל על הזמן, זה כבר הוצבע ואושר, אלא אם כן יש משהו בלתי חוקתי.

רונן לוי: אני רק אומר משפט אחד.

רונן לוי: יש משפט שאומר – בא לתקן, יצא מקלקל, ומזה אני מוטרד.

רונן לוי: אני חשב המשרד, זה שמשלם את הכסף בפועל.

רונן לוי: זה שמשלם 20 מיליארד שקל לכל החברות הממשלתיות והחברות העירוניות.

רונן לוי: 20 מיליארד שקל בשנה על ביצוע של פרויקטים בכל רחבי המדינה.

רונן לוי: חשוב מאוד – אני היום מול החברות הממשלתיות: נת"י, נת"ע, נת"א, רכבת, חוצה ישראל, מוריה ו- - - שהן חברות עירוניות, כרגע אני מושקף מולם, מושקף, אני משקיף את הנתונים שלהם מבחינת חוק מוסר התשלומים, כך שאני רואה בדיוק מתי הם משלמים, מול קבלן ספציפי.

רונן לוי: אני מוטרד מדבר אחד, שמחר ככל שיתקבלו התקנות יבואו אלי מהחברות ויגידו לי – רונן, לא חייבים להעביר לך דיווחים כי אנחנו מחויבים פה לפי התקנות להעביר- - -

יעקב מרגי: אדוני - - -

רונן לוי: רגע, שנייה, שנייה - - -

יעקב מרגי: תקשיב.

יעקב מרגי: קודם כל – כשאושר הסעיף של אתמול ולא הייתם, זה כבר חמור בפני עצמו.

יעקב מרגי: זה שאתה מלין היום בדיון על חובת דיווח על החובה מעיקר על לעמוד במוסר התשלומים – זה עוד יותר חמור, אני לא רוצה לומר במה זה גובל, לא נעים להגיד בפורום הזה.

יעקב מרגי: עכשיו, אם אתה רוצה לערער על כל חובת מוסר התשלומים של משרד התחבורה זה לא הפלטפורמה עכשיו ולא הדיון עכשיו - - -

רונן לוי: לא זה מה שאני אומר, לא זה מה שאני אומר.

רונן לוי: לא ירדת לסוף דבריי.

רונן לוי: מה שאני אומר – נכון להיום אנחנו עומדים בחוק מצוין.

רונן לוי: אני חושב שאני משלם הכי טוב לקבלנים במדינת ישראל.

יעקב מרגי: מה הבעיה?

רונן לוי: אני אומר לך – למה אני יודע לעשות את זה טוב?

רונן לוי: כי אני מושקף מולם בחוק מוסר תשלומים, מעבירים אלי דיווחים ואני מדווח מולם.

רונן לוי: אני מוטרד שמחר הם יגידו לי – תשמע, תיקנו בכנסת שצריך - - -לא אליך, לחשב משרד התחבורה.

רונן לוי: תודה רבה.

רונן לוי: מזה אני מוטרד.

רונן לוי: לכן אני רוצה שיוסיפו משפט אחד – גם מעבירים לגורם המשלם כי הוא הגורם הקריטי.

רונן לוי: אם אני אשלם בזמן לנת"י והם ישלמו בזמן לשפיר, אז שפיר ישלמו בזמן לכל הקבלנים שמתחתם.

רונן לוי: מה שאני מבקש – אותו כנ"ל לגבי מוריה ו - - שהן חברות עירוניות.

רונן לוי: שיהיה דיווח במקביל גם למשרד המתקצב.

רונן לוי: אני חושב שהבהרתי את החשיבות.

רונן לוי: לרשות החברות.

רונן לוי: למנהל רשות החברות הממשלתיות, דיווח.

רונן לוי: אני אומר שאני מוטרד שמחר יבוא מישהו ויגיד לי – שמע, כרגע זה לא קורה, זה מה שכתוב, לא מעבירים לך.

יעקב מרגי: אל"ף, בתקנות – אני בטוח שלא כתוב שאם מעבירים לגוף אחד אסור להעביר לגוף שני.

יעקב מרגי: בי"ת, תאמין לי, אם אתה הספק ואתה מזמין עבודה, גם אם תאמר לי לרקוד ריקוד שאני לא יודע אותו אני ארקוד אותו – כדי שאתה תיתן לי את העבודה ותשלם לי את מה שמגיע לי.

יעקב מרגי: נכון?

רונן לוי: זה לא אותו הדבר.

יעקב מרגי: החשש שלך קודם כל מופרך.

יעקב מרגי: עכשיו נבחן עניינית לאיזה גורם הכי טוב שידווחו.

יעקב מרגי: עכשיו אני אשאל אותך שאלה – אין לי בעיה, כי חברות ממשלתיות יש להם בסוף כתובת אחת.

יעקב מרגי: נכון שיש משרדי ממשלה ייעודיים.

יעקב מרגי: אין לי דעה.

יעקב מרגי: בעיקרון לא מפריע לי, העיקר שהדיווח יגיע, ובאמת החוק הזה של מוסר תשלומים בעיקרו נופל על משרדים כמו שלך, עתירי מכרזים, עתירי סכומים.

יעקב מרגי: ולכן, חובת הדיווח היא נכונה וחשובה.

יעקב מרגי: השאלה – צורת הדיווח.

יעקב מרגי: אין בעיה.

יעקב מרגי: פה – בואו נקבל החלטה.

גליה ימין: לדעתנו אנחנו לא חושבים שיש בעיה.

גליה ימין: אנחנו חושבים שהתקנות לא גוברות על כל הוראת דין אחרת.

גליה ימין: אנחנו מסכימים - - -

רונן לוי: לא, לא, - - הוראת דין אחרת.

יעקב מרגי: תנתקי אותו.

יעקב מרגי: אדוני, עכשיו תלמד להקשיב בלי לדבר.

גליה ימין: בכל מקרה יושבת פה גם נציגת משרד המשפטים שגם היא יכולה להגיד שהם יעמדו מאחורי הפרשנות ככל ש - - -

יעקב מרגי: נאפשר לה.

קרני קירשנבוים: אני מלווה את חוק מוסר התשלומים.

קרני קירשנבוים: אני מבינה את החשש של חשב משרד התחבורה ביחס לזה שזה יפגע באיזה שהוא נוהג שאולי קיים.

קרני קירשנבוים: יכול להיות שזה לא מכוח דין, אולי זה מכוח איזשהו נוהג.

קרני קירשנבוים: הפרשנות שאנחנו רואים כמתאימה לחוק כאן היא שמדובר בחובת דיווח נוספת שלא גורעת מחובות דיווח אחרות שקיימות, בין מכוח חוק ובין מכוח איזשהו נוהג שהשתרש מול המשרדים לצורך יעילות העברת הכספים.

יעקב מרגי: רונן, מאחר והצבענו על הסעיף ומאחר ונחה דעתי שזה לא גורע והחשש שלך מופרך, אז אנחנו נאשר את זה והם ידווחו לך.

יעקב מרגי: תדרוש מהם מה שתדרוש מהם - מותר לך לדרוש מהם.

יעקב מרגי: מיצינו את הדיון, נקודה.

איתי עצמון: יכול להיות שיש עוד חברות דיווח לפי דין, ואני בטוח שהחובות שנקבעות כאן בתקנות לא גורעות מכול חובות דיווח לפי דין.

יעקב מרגי: אם ככה – רשות המסים יכולה גם לחשוש.

יעקב מרגי: רונן, סיימנו, כבר הוצבע.

יעקב מרגי: החשש מופרך.

יעקב מרגי: לפני שנצביע על 7א, יש הערות?

יעקב מרגי: מי בעד 7א?

יעקב מרגי: הצבעה התקנה אושרה.

יעקב מרגי: תודה, התקנה אושרה.

איתי עצמון: אני אקדים ואומר שלפי תקנה 8, שעוד לא הגענו אליה, הצעת הממשלה הייתה שרשות מקומית וחברה עירונית אמורות להגיש באופן ישיר לוועדה דיווח על יישום החוק.

איתי עצמון: כלומר, גם משמעותה של ההוראה הזו היא הצפה של הוועדה בעשרות אם לא מאות דיווחים.

איתי עצמון: לכן חשבנו שגם כאן

איתי עצמון: ראוי שיהיה גורם אחד שירכז את הדיווחים האלה ויעביר אותם לוועדה.

אני קורא: דיווח על יישום החוק ברשות מקומית ובחברה עירונית 7ב.

אני קורא: (א) רשות מקומית וחברה עירונית יגישו דיווח על יישום החוק למנהל הכללי של משרד הפנים בתוך שלושה חודשים מתום כל שנת כספים.

אני קורא: (ב) המנהל הכללי של משרד הפנים ימסור לוועדה דוח שיכלול ריכוז של כל המידע שהוגש לו לפי תקנת משנה (א), בחלוקה לפי רשויות מקומיות וחברות עירוניות וכן סיכום של הנתונים לגבי בתוך שישה חודשים מתום כל שנת כספים; לא הגישה רשות מקומית או חברה עירונית דיווח לפי תקנת משנה (א), יצוין הדבר בדוח לפי תקנת משנה זו.

יעקב מרגי: משרד הפנים או השלטון המקומי אתנו?

עמיחי דרורי: אני מהשלטון המקומי.

עמיחי דרורי: שלום לך ושלום לכולם.

עמיחי דרורי: בהתייחס לסעיף הזה וגם בהמשך לפתיח שלך, של הישיבה.

עמיחי דרורי: השלטון המקומי פוגש את מוסר התשלומים בשני כובעים.

עמיחי דרורי: דבר ראשון כמשלם, ודבר שני – כמקבל, כמקבל כספים ממשרדי ממשלה עבור ביצוע של משימות שלטוניות.

עמיחי דרורי: אנחנו רואים שבעוד שעל פי חובת הדיווח שדנים בה היום למעשה מוודאים את התשלומים לכלל הספקים במשק, משרדי הממשלה כל אחד לספקיו, המל"ג, כל התאגידים, חברות ממשלתיות – יש גוף אחד שלגביו הדיווחים נעלמים, והמוסד הזה זה השלטון מקומי.

עמיחי דרורי: משרדי הממשלה, היות והרשויות המקומיות לא מוגדרות כספקים עבורם, למעשה – בכל הדוחות של משרדי הממשלה לא ייספרו הדיווחים – לחיוב או לשלילה, בהעברת התקציבים לרשויות המקומיות, וכפועל יוצא לא תוכל להתבצע בקרה בעמידה בדרישות החוק.

עמיחי דרורי: לכן אנחנו ברשויות המקומיות רוצים להעביר את הכספים בשמחה, בשביל זה אנחנו פה.

עמיחי דרורי: אנחנו פעם אחר פעם יוצרים אתך קשר בנושא הזה, אדוני, אבל עד - - - להתחיל באופן מידי - - - הרשויות לא ייגזרו בדוחות של משרדי הממשלה, לכן לא טוב לבצע ביקורת אחרי התשלומים לרשויות המקומיות.

עמיחי דרורי: אנחנו דנו עם עוזי שר ואנשיו בצורה מסודרת לגבי הוראת תק"ם להערת תקציבי פיתוח לרשויות המקומיות.

עמיחי דרורי: יצאה כבר לפני שנה וחצי.

עמיחי דרורי: מה יותר טוב מזה?

עמיחי דרורי: האם הוראת התק"ם הזו מבוצעת בפועל?

עמיחי דרורי: התשובה היא, לצערי – גורנישט.

עמיחי דרורי: כמעט ולא.

עמיחי דרורי: יש פער, למעשה לחשכ"ל אין יכולות בקרה ואכיפה, ובעוד שיש לו לכאורה בקרה רק על החשבויות, ביחידות המקצועיות של משרדי הממשלה העניינים מתנהלים מאוד בעצלתיים.

עמיחי דרורי: לכן, בהמשך לבקשה הקודמת להחיל - - -

יעקב מרגי: תודה.

יעקב מרגי: אנחנו מכירים את הלקונה הזו.

עמיחי דרורי: אפשר רק להשלים את המשפט?

עמיחי דרורי: – להסמיך את החשב הכללי ולתת לו כלים אפקטיביים לפעול מול המשרדים שאינם עומדים בחוק מוסר התשלומים ומעכבים טיפול בחשבונות, כי זה פוגש את הרשויות המקומיות.

יעקב מרגי: אתה יודע מה חסר לי בחוק מוסר תשלומים?

יעקב מרגי: להחיל את החובה על החשב הכללי קודם כל.

עמיחי דרורי: או, אנחנו עוד לפני סעיף 9, אדוני.

עמיחי דרורי: עוד נקודה – לגבי 7ב', צריך להשוות את התנאים לספקי הממשלה ולספקי הרשויות המקומיות.

עמיחי דרורי: לפעמים ספק מבצע עבודה עבור משרדי ממשלה – חל עליו חוק מוסר התשלומים.

עמיחי דרורי: אם הוא עושה מטלה שלטונית בתחומי הרשויות המקומיות – התנאים שונים לגמרי.

עמיחי דרורי: מול הממשלה יש לו מקדמות, היות והוא עושה את העבודה מול הרשויות המקומיות – אין לו מקדמות.

עמיחי דרורי: שאר הדברים מפורטים במסמך שלנו אליך.

עמיחי דרורי: חשוב לאפשר לרשויות המקומיות לעמוד בדרישות החוק.

עמיחי דרורי: עוד משפט ואני מסיים - לגבי מה שהועלה כאן, הרשויות המקומיות, על מנת להעביר את הדיווחים באופן שמצוין לפחות כרגע, הן נדרשות למעשה לקודד – לעשות כל מיני פעולות לגבי הפעולות הכספיות שלהן.

עמיחי דרורי: הדברים האלה מצריכים עבודה על מערכות המחשוב ומערכות התשלומים השונות.

עמיחי דרורי: אנחנו נבקש להחיל את חובת הדיווח על הרשויות המקומיות, היות ונדרשת פה עבודה, החל מהמחצית השנייה של שנת 2021.

עמיחי דרורי: דבר שני – נבקש לתת לרשויות המקומיות לא רק שלושה חודשים אלא יותר.

עמיחי דרורי: השישה חודשים שהיו בנוסח המקורי.

יעקב מרגי: תודה.

יעקב מרגי: לא צריך הרצאות.

יעקב מרגי: בבקשה, התייחסות לדבריו.

גליה ימין: אני אפתח ואומר שהעמדה כנראה לא הגיעה אלינו, היא כנראה הוגשה לוועדה אך לא היגיעה אלינו לאוצר.

יעקב מרגי: קיבלתם התייחסות ממשרד הפנים לנושא?

גליה ימין: בזמנו הנושא נבחן מול משרד הפנים.

גליה ימין: הם התנגדו, ולכן הדיווח בתקנות שאנחנו הגשנו – ההצעה הייתה שהרשויות המקומיות והחברות העירוניות יגישו לוועדה - - -

איתי עצמון: כל אחת בנפרד, באופן ישיר.

גליה ימין: בדיוק.

גליה ימין: זה היה בשל ההתנגדות של משרד הפנים.

גליה ימין: בחנו, ונמסר לנו שנמצא פה נציג של משרד הפנים אז הוא בטח תכף יציג את הדברים.

יעקב מרגי: משרד הפנים אתנו?

יעקב מרגי: לי ידוע שהם לא נרשמו לדיון.

גליה ימין: הסכמה אין.

גליה ימין: היא הוצגה לנו בזמנו ועל כן ההצעה הייתה כפי שהיא הוגשה לוועדה, שהם ידווחו ישירות לוועדה, כי הייתה התנגדות נחרצת של המשרד.

גליה ימין: לגופו של עניין, אני אתייחס להיבט הפרוצדוראלי ותכף פה יישב סגן החשב הכללי שיתייחס להיבט המהותי.

גליה ימין: אני רק רוצה להזכיר שהתקנות מתייחסות למועד דיווח כפי שנקבע בחוק ובתקנות שלפיו.

גליה ימין: החשש שהוא העלה בעצם כבר הובא בחשבון במסגרת חקיקת החוק, וכפי שאתם רואים בסעיף 3ו' לחוק יש איזושהי פרוצדורה מיוחדת שניתנה לרשויות המקומיות למקרה שהן לא קיבלו את התקצוב הממשלתי, ולתת להם באמת אפשרות לשלם עד 150 ימים.

גליה ימין: זה הגרייס שניתן, ולכן החשש הוא - - -

יעקב מרגי: אני שמח שאתם נדיבים על חשבון אחרים.

יעקב מרגי: תקשיבי, אני הייתי בסרט הזה – הייתי שר וגם הייתי בגוף שהוכר על פי חוק ושעבד מול משרד.

יעקב מרגי: את יכולה להתחייב לקבלן, מכרז, עם לוחות זמנים.

יעקב מרגי: יש מחלקה מקצועית ולא החשב ישר מטפל בזה, ואז זה עובר לחשב.

יעקב מרגי: הכול פוליטיקה, וקצב של עובדי מדינה זה לא קצב של המגזר העסקי, ועד שזה עובר לחשב מתעוררות בעיות אחרות.

יעקב מרגי: זה שבגלל שהמחלקה המקצועית לא הספיקה מאפשרים להם 150 יום –זה על חשבון מישהו אחר.

גליה ימין: על ההיבט המקצועי גורמים מקצועיים יענו.

גליה ימין: אני רק מזכירה, באמת, שחובת הדיווח – במועד או לא במועד נגזרת מהמועדים שקבועים לך ספציפית לגבי החוק.

יעקב מרגי: סגן החשב, בבקשה.

עוזי שר: אני אנסה להיות קצר.

עוזי שר: יש באמת כל הזמן דו שיח בינינו ובין השלטון המקומי.

עוזי שר: הוצאנו את הוראת התק"מ בהקשר של תקציבי פיתוח.

עוזי שר: אני לא אומר שהדברים עוברים חלק.

עוזי שר: לא פשוט, אבל כמה דברים.

עוזי שר: דבר ראשון, אני לא יודע מאיפה היא הגיעה למסקנה שאנחנו לא נדווח על הנושא של התשלומים לשלטון המקומי.

עוזי שר: זה נמצא במסגרת המערכות, זה ידווח, אני לא רואה שום דבר.

עוזי שר: על אחת כמה וכמה – אנחנו נמצאים עכשיו בפיתוח של מערכת שתעבוד ישירות מול השלטון המקומי, כי כמו שאמרת, יש לנו בעיה במגירות, חשבוניות מגירה שנמצאות במחלקות המקצועיות.

עוזי שר: עובדים כרגע על למחשב את הגשת החשבוניות על ידי השלטון המקומי וככה, לפחות - - -

יעקב מרגי: עדיין מגיע שליח עם מעטפה חומה גדולה?

יעקב מרגי: ככה מגישים את זה?

עוזי שר: חלק מהמקומות – עדיין כן.

יעקב מרגי: אוי ואבוי לנו.

עוזי שר: אסון.

עוזי שר: אבל הספקים הרגילים, הגדולים לפחות, רובם נכנסו למערכות ממוחשבות, לפורטל הספקים.

עוזי שר: אנחנו, מבחינתנו, מבחינת יכולת הבקרה והפיקוח – מקווים שיהיה לנו הרבה יותר קל ברגע שזה יהיה.

עוזי שר: הוא דיבר כאן על נושא של מקדמות, הנושא ייבדק.

עוזי שר: מקומות ספציפיים שיש עליהם בעיות – אנחנו יודעים עליהם.

עוזי שר: אני רוצה להשלים עוד משהו שהוא לא ציין – תראה, בסוף היום אנחנו דואגים לספק, זה מה שמעניין אותנו.

עוזי שר: לא תמיד הכספים מועברים מהשלטון המקומי סמוך לקבלת הכסף מהמדינה.

יעקב מרגי: לכן חובת הדיווח.

עוזי שר: לכן חובת הדיווח, וזה מה שחשוב.

יעקב מרגי: נכון, אבל אני לא יכול להתעלם מהטענה, כי אנחנו מכירים את זה.

עוזי שר: את הטענה אני מכיר, ואנחנו פועלים לכיוון.

עוזי שר: זה בדיוק מה שאנחנו - - -

יעקב מרגי: אם אנחנו מדברים על שינוי מגמות – תגיד לי שבעבר טווח הביצוע היה כזה, ואנחנו יודעים שבשנים האחרונות זה היה אחרת, ואנחנו שואפים למשהו אחר.

עוזי שר: אנחנו יודעים שזה ירד היום, שהביצוע הוא הרבה יותר טוב מבחינת התשלומים, וכו'.

עוזי שר: לא הכל ממוכן, לא הכל נעשה במערכות המרכזיות, דווקא בקטע של הבינוי - - -

יעקב מרגי: אתם אוהבים את החוק הזה?

יעקב מרגי: החשב הכללי בעד?

עוזי שר: כמו שנאמר קודם, החשב הכללי הוא בעד כל הדיווחים ובהתאם – הוא כן אוהב את הביצוע ואת היכולת לאכוף ביצוע של תשלומים במועד.

יעקב מרגי: משרד הפנים אתנו?

סיוון להבי: כן.

סיוון להבי: אנחנו מדברים על סעיף 8?

יעקב מרגי: לא.

יעקב מרגי: 7ב.

יעקב מרגי: מה עמדת משרד הפנים בכל סוגיית הדיווח של הרשויות המקומיות.

סיוון להבי: אנחנו מעוניינים שהרשויות ידווחו לוועדה.

יעקב מרגי: למה?

יעקב מרגי: מה, הם עובדים אצלי?

יעקב מרגי: הם מפוקחים לי?

יעקב מרגי: אני מתקצב אותן?

סיוון להבי: כמו שאנחנו חושבים שלוועדה יש - - -

יעקב מרגי: תן לי נימוק אחד, לא שניים, לא שלוש.

יעקב מרגי: נימוק אחד למה הוועדה צריכה לתכלל את כל הדיווחים של כל הרשויות המקומיות ולא משרד הפנים.

יעקב מרגי: תשכנע אותי בנימוק אחד.

סיוון להבי: אני חושב שכבודה של הוועדה הוא כבוד רב, ורשויות יתנו לזה עדיפות ככל שהן יידרשו לדווח לוועדה.

יעקב מרגי: מה, הם לא סופרים את המשרד?

סיוון להבי: יכול להיות שהגופים המייצגים של השלטון המקומי יוכלו לרכז עבור הוועדה את הנתונים, אבל זה יותר נכון שהדוחות יוגשו אליכם, ויקבלו, באמת, את המענה הנדרש.

יעקב מרגי: אין בעיה.

יעקב מרגי: כשאני אחלק את מענקי האיזון לרשויות אני ארכז את הדיווחים שלהן.

יעקב מרגי: תגיד לי, אתה רציני בתגובה שלך?

סיוון להבי: זו עמדת המשרד.

יעקב מרגי: אני לא הבנתי את העמדה של המשרד.

יעקב מרגי: אתה יכול לומר לי שאתם לא רוצים, לא מסוגלים לרכז את הדיווח, זה לא בא לכם טוב – נימוק כזה אני יכול להבין.

יעקב מרגי: אבל אתה מחליט – כמה רשויות מקומיות ואזורית, עיריות ומועצות תעשייתיות וכל מיני כאלה יש, שקיימים במדינת ישראל?

סיוון להבי: יש 275 רשויות, יש עוד תאגידים עירוניים רבים.

סיוון להבי: מכיוון שהנושא הזה הוא בראש סדרי העדיפויות והוא חשוב מאוד, ראוי שיגישו אותו לוועדה ולא למשרד הפנים, שיקבל תוקף, שהציבור יהיה חשוף לו בצורה המרבית.

סיוון להבי: אני בטוח שהוועדה תמצא את המנגנון הנכון לרכז את זה מכלל הרשויות המקומיות, ייתכן שהגופים המייצגים יסייעו כאן, אבל אם רוצים לתת לזה באמת קדימות, אז זה המקום.

יעקב מרגי: אתה יודע מה?

יעקב מרגי: אני מתפעל שאפילו לא מיצמצת, לא הרגשתי טיפה של ציניות בדברים שלך.

סיוון להבי: אני ממש לא אומר את זה בציניות.

יעקב מרגי: זו ציניות.

יעקב מרגי: אתה יכול להיות אמיץ ולומר – אין לי יכולת, אני לא מעוניין, לא מסוגל לרכז.

יעקב מרגי: אולי תגיד לי – הרשויות לא יספרו אותי ולא יגישו לי.

יעקב מרגי: אתה יודע מה?

יעקב מרגי: אתה חכם גדול, שאחרים יעשו את זה.

סיוון להבי: אני באמת לא אומר את זה בציניות, אדוני, אני אומר את זה בצורה ברורה.

יעקב מרגי: תתייעץ בדקות הקרובות עם המנכ"ל, אני רוצה לאשר את זה.

סיוון להבי: מה הנוסח שאתה רוצה לאשר?

יעקב מרגי: מופיע לך, ב-7ב'.

איתי עצמון: הנוסח שהופץ לדיון ושאותו קראתי קודם לכן.

סיוון להבי: בסעיף 8 כתוב - - -

איתי עצמון: לא סעיף 8, תקנה 7ב'.

סיוון להבי: אני אבדוק עם אנשי המשרד שלנו את הנוסח המעודכן, כי לא עודכנתי.

איתי עצמון: הוא התפרסם הנוסח הזה, באתר הוועדה.

יעקב מרגי: אני עומד לאשר את הסעיף, אז תעיין בו, בינתיים.

גליה ימין: לפני שאני מקריאה את סעיף 8 בנוסח הנוכחי, לאור השינויים שהיו עכשיו בוועדה אנחנו מציעים להוריד את חובת הדיווח של תאגיד כי בעצם ההגדרה של תאגיד פה, בהגדרות, היא מקבילה לתאגיד שהוקם בחיקוק, ולכן אנחנו חושבים שאין הצדקה, אם הורדנו את חובת הדיווח על תאגידים שהוקמו בחיקוק להחיל את חובת הדיווח על תאגידים.

איתי עצמון: היא לא זהה.

איתי עצמון: יש - - -

גליה ימין: היא מקבילה, ולכן יש שתי הגדרות שונות אבל המהות שלהן דומה, ולכן אנחנו חושבים שצריך להוריד את חובת הדיווח גם על תאגידים, ונבקש להוסיף פה את הרשות לניירות ערך שהורדה במסגרת סעיף 6.

איתי עצמון: כי היא חלק מההגדרה של רשות מדינה.

איתי עצמון: רשות מדינה לפי החוק היא: לשכת נשיא המדינה, הכנסת, משרד מבקר המדינה, בנק ישראל, רשות ניירות ערך או המוסד לביטוח לאומי.

איתי עצמון: כל הגופים האלה ידווחו ישירות לוועדת הכלכלה, לפי ההצעה שלכם.

גליה ימין: אז בהתאם לזה נבקש את הנוסח המותאם שיוריד את התאגידים ויחיל את זה על הרשות לניירות ערך: "רשות מדינה תגיש לוועדה דיווח על יישום החוק בתוך שישה חודשים מתום כל שנת כספים".

יעקב מרגי: מה הדקויות?

יעקב מרגי: מה זה רשות מדינה?

איתי עצמון: רשות המדינה היא מוסד ממוסדות המדינה שאינו משרד ממשלתי.

איתי עצמון: משרד מבקר המדינה למשל, הכנסת, בהיותה גוף מנהלי, לשכת נשיא המדינה, בנק ישראל, רשות ניירות ערך, המוסד לביטוח לאומי.

יעקב מרגי: בסדר.

יעקב מרגי: יש הערות לסעיף 8?

רונן לוי: אפשר להעיר הערה אחת?

רונן לוי: ממשרד התחבורה.

יעקב מרגי: לא.

עוזי שר: אם יש פה בעיה של ריכוז של מידע, אם תרצו שאנחנו נרכז את זה כחשב כללי – אז אני חושב שאני אוכל לעשות את זה.

איתי עצמון: אתה מבקש למעשה שהגופים האלה יגישו - - -

עוזי שר: זה שישה גופים ואת רובם אני גם מנהל ישירות במערכות, אז אם אתם רוצים - - -

איתי עצמון: כחלק מהדיווח שאתה תמסור לפי תקנה 2.

עוזי שר: כן.

איתי עצמון: אני חושב שזה רעיון שייעל מאוד את הדיווח וגם את את הפיקוח הפרלמנטרי.

איתי עצמון: אז אם כך צריך יהיה לקבוע תוך כמה זמן רשות מדינה כהגדרתה בחוק תגיש לחשב הכללי.

איתי עצמון: באותם מועדים שקבועים בתקנה 2?

עוזי שר: אותם מועדים בדיוק, ואנחנו נעביר את הדיווח לוועדה יחד עם הדיווח הנוסף.

יעקב מרגי: מה קרה שאתה נדיב?

עוזי שר: כי אני מנהל לגבי חלק מהם את המערכות, איך שלא יהיה.

גליה ימין: אני מציעה שהנושא ייבחן וניתן תשובה עוד כמה דקות.

גליה ימין: בסדר?

איתי עצמון: אז גם תקנה 8 בינתיים לא תאושר, ואפשר להתקדם לתקנה 9.

אני קוראת: אופן הדיווח 9.

אני קוראת: הגשת דיווח על יישום החוק לפי תקנות אלה, ובכלל זה הגשת דיווח על יישום החוק לוועדה לפי תקנה 8, תהיה באופן דיגיטלי, בהתאם לטבלה הקבועה בתוספת והדיווח יהיה חתום בידי המנהל הכללי והחשב של הגוף המדווח; הוראות תקנה זו לעניין החתימה על הדיווח לא יחולו לגבי מסירת דיווח לוועדה על ידי גורם שהוגש לו דיווח על יישום החוק לפי תקנות אלה.

איתי עצמון: תקראי גם את התוספת, כי ההוראה האופרטיבית מפנה לנתונים שמופיעים בתוספת לתקנות.

גליה ימין: הטבלה פה, הדיווח, יתייחס לכמה קטגוריות.

גליה ימין: הוא קודם כל ייבחן לפי עסקאות – למעט עסקה לביצוע עבודות הנדסה בנאיות, מאחר שביצוע עבודות הנדסה בנאיות יש להן מועדים אחרים בחוק, וכל אחת מהקטגוריות תיבחנה ;

גליה ימין: לפי מספר העסקאות ושיעור העסקאות מתוך כלל העסקאות של הגוף המדווח.

גליה ימין: אני קוראת: עסקה למעט עסקה לביצוע עבודות הנדסה בנאיות מספר העסקאות שיעור העסקאות מתוך כלל העסקאות של הגוף המדווח

יעקב מרגי: למה את לא מכניסה גם סוגיות שקשורות למערכת הבריאות?

יעקב מרגי: גם היא מוחרגת.

גליה ימין: משרד הבריאות – כרגע הוא נכלל.

איתי עצמון: ככל שיוחל עליו החוק.

איתי עצמון: אני חושב שמה שהתכוונו – שהמועדים לתשלום לגבי עבודות הנדסה בנאיות הוא ארוך יותר.

גליה ימין: כן, ומאחר והמועד ארוך יותר אז הוא בנפרד, שיהיה קל להפריד בין הדברים.

יעקב מרגי: אני אומר – הרי מערכת הבריאות הוחרגה מחוק מוסר התשלומים, בפרט עכשיו יש תקלות - -

איתי עצמון: שהן לא הגיעו אלינו.

יעקב מרגי: - - שהן אמורות להגיע לסכום נקוב קטן מאוד, אני חושב שבאחוזים אפילו אפשר לספור, בודדים.

יעקב מרגי: השאלה – זה שהם מוחרגים, הם גם לא ידווחו?

גליה ימין: בהתאם להצעה שהועלתה כאן קודם, אז בעצם ברגע שהתקנות האלה ייכנסו לתוקף, של 12ג' שמחילות את חובת העמידה במועדים של התשלום בחוק, באופן אוטומטי, מכוח התקנות, כבר תוחל עליהם חובת הדיווח.

יעקב מרגי: זה יהיה 300 מיליון שח על עסקאות עד 300 מיליון שח.

יעקב מרגי: אז על כל השאר הם לא ידווחו?

גליה ימין: אני לא חושבת שיש אפשרות לקבוע חובת דיווח על גוף שבעצם חובת העמידה בחוק לא חלה לגביו.

איתי עצמון: אני רק רוצה להגיד שחובת הדיווח, למעשה, יש לה זיקה הדוקה מאוד לחובה המהותית שתחול כשהוועדה תאשר, במהרה בימינו, את התקנות שיחילו את החוק על מערכת הבריאות.

קרני קירשנבוים: למעשה, ברגע שתקנות הבריאות יעברו אז הדיווח שאתם תראו יהיה במסגרת הפריט הראשון: עסקה למעט עסקה לביצוע עבודות הנדסה בנאיות.

קרני קירשנבוים: שם ייכנסו גם הדיווחים של מערכת הבריאות, אלא אם כן תקבעו אחרת.

אני ממשיכה בקריאה: עסקאות ששולם בעדן תשלום במועד שנקבע בחוק או בתקנות שלפיו עסקאות ששולם בעדן תשלום בתוך 30 ימים מהמועד שנקבע בחוק או בתקנות שלפיו עסקאות ששולם בעדן תשלום בתווך שבין 30 ימים ל-60 ימים מהמועד שנקבע בחוק או בתקנות שלפיו עסקאות ששולם בעדן תשלום בתווך שבין 60 ימים ל-90 ימים מהמועד שנקבע בחוק או בתקנות שלפיו עסקאות ששולם בעדן תשלום לאחר 90 ימים מהמועד שנקבע בחוק או בתקנות שלפיו

איתי עצמון: אני מניח שהכוונה היא לטווח, נכון?

גליה ימין: כן, כן.

איתי עצמון: יש לנו שאלת הבהרה.

אביגל כספי: עסקה מוגדרת בחוק מכירת טובין – מתן שירות וביצוע עבודה, רק להבהיר שעסקאות ששולם בעדן תשלום, אם זה לא העסקה הגדולה – אלא ביחס לחשבוניות שהונפקו.

אביגל כספי: כלומר, אם זו עסקה ארוכת טווח זה ייספר לפי מספר החשבוניות ולא כעסקה אחת.

גליה ימין: כן.

גליה ימין: הכל נחקק כאן לפי מה שנקבע בחוק.

יעקב מרגי: יש הערות לסעיף 9?

יעקב מרגי: כולל התוספת.

יעקב מרגי: אם אין הערות, אנחנו מצביעים.

יעקב מרגי: מי בעד סעיף 9?

יעקב מרגי: הצבעה הסעיף אושר

יעקב מרגי: הסעיף אושר.

גליה ימין: רק הערה – שסעיף 9 כולל את סעיף 8 וסעיף 8 עוד לא נסגר.

איתי עצמון: זה לא כל כך משנה.

איתי עצמון: יש שם חובה מהותית, השאלה איך היא תיקבע, מה יהיו הפרטים שלה, אבל חובת דיווח תהיה.

גליה ימין: אוקיי.

גליה ימין: השאלה אם היא תהיה שם.

גליה ימין: אוקיי.

איתי עצמון: שינויי מבנה ושינויים צורניים – אנחנו מוסמכים לעשות לאחר שהתקנו יאושרו.

ממשיכה בקריאה: פרסום 10.

ממשיכה בקריאה: גוף שמגיש דיווח לפי תקנות אלה, למעט גוף שמוסר לוועדה דיווח על יישום החוק שהוגש לו, יפרסם באתר האינטרנט שלו פרטים לגבי הדיווח שהגיש אשר יכלול את הפרטים שלהלן: (א) שם הגוף המדווח; (ב) המועד שבו הוגש הדיווח; (ג) שיעור העסקאות, למעט עסקאות לביצוע עבודות הנדסה בנאיות, ששולם בעדן בשנת הכספים לגביה מפורסם הדיווח, תשלום במועד שנקבע בחוק או בתקנות שלפיו, מתוך כלל העסקאות של הגוף מוסר הדיווח; (ד) שיעור העסקאות לביצוע עבודות הנדסה בנאיות ששולם בעדן, בשנת הכספים לגביה מפורסם הדיווח, תשלום במועד שנקבע בחוק או בתקנות שלפיו, מתוך כלל העסקאות של הגוף מוסר הדיווח.

ממשיכה בקריאה: בעצם הרעיון – אנחנו חושבים שמעבר לדיווח לוועדה יש איזשהו רציונאל של לפרסם את הנתונים כי הדבר יוכל לסייע לספקים שעומדים להתקשר עם גוף, הם יוכלו לדעת בעצם אם זה גוף שעומד במוסר תשלומים, אם כדאי להם להתקשר אתו, ולכן ראינו – לשם הגנת הפרטיות אנחנו בעצם דיללנו את חובת הדיווח ולא קבענו אותה כפי שהיא קבועה בתוספת, אלא באופן שלא יפגע בפרטיות שלה גופים, והשארנו את זה באמת רק על פרטים יותר כלליים שיוכלו לתת מידע לספקים שלהם.

איתי עצמון: בפרטיות של הגופים?

גליה ימין: כן, לדוגמה – לא קבעתי את כמות העסקאות.

גליה ימין: דיברתי פה רק על שיעור עסקאות.

גליה ימין: חשבנו שזה יותר מתאים.

יעקב מרגי: יש הערות ל-10?

יעקב מרגי: נעבור להצבעה.

יעקב מרגי: מי בעד אישור סעיף 10?

יעקב מרגי: הצבעה סעיף 10 אושר.

יעקב מרגי: תודה, אין מתנגדים, אין נמנעים, תקנה 10 אושרה.

אני ממשיכה בקריאה: דיווחים ראשונים, תחילה ותחולה 11.

אני ממשיכה בקריאה: (א) דיווחים ראשונים לוועדת הכלכלה של הכנסת לפי תקנות אלה יוגשו עד ליום א' בתמוז התשפ"ב (30 ביוני 2022), לגבי שנת הכספים 2021 .

אני ממשיכה בקריאה: (ב) על אף האמור בתקנת משנה (א), גוף שהחוק הוחל עליו לאחר יום פרסומן של התקנות, תחול עליו חובת הדיווח לפי תקנות אלה לגבי שנת הכספים שלאחר שנת הכספים שבה הוחל עליו החוק.

אני ממשיכה בקריאה: (ג) תחילתה של תקנה 7א במועד תחילתן של תקנות לפי סעיף 12(ג) לחוק.

יעקב מרגי: הערות?

יעקב מרגי: אם אין נצביע.

איתי עצמון: התחילה כאן – רק אזכיר, נוגעת לתקנה 7א שעניינה דיווח על יישום החוק במוסדות בריאות.

יעקב מרגי: מי בעד?

יעקב מרגי: הצבעה הסעיף אושר.

יעקב מרגי: אין מתנגדים ואין נמנעים, הסעיף אושר.

איתי עצמון: כאן יהיה צורך להוסיף את העניין של קביעת התקנות כהוראת שעה.

איתי עצמון: אנחנו נוסיף כאן תקנה נוספת שתקבע שהתקנות האלה תהיינה הוראת שעה שתחול למשך שלוש שנים, דהיינו שהדיווח יהיה לגבי שלוש שנות הכספים החל משנת 2021.

יעקב מרגי: מקובל?

יעקב מרגי: נצביע על הוראת השעה.

יעקב מרגי: הצבעה הוראת השעה אושרה.

יעקב מרגי: אין מתנגדים ואנין נמנעים, אושר.

יעקב מרגי: כל התקנות אושרו כהוראת שעה.

רן ריפולד: אפשר להתייחס לתקנה 8, לפני שיוצאים להפסקה?

רן ריפולד: אני מהרשות לניירות ערך.

רן ריפולד: ראיתי שהייתה הצעה שאנחנו נעביר את הדיווח לחשב הכללי – זה קצת היה לא כל כך ברור לי.

רן ריפולד: כמו שאמרו פה אנחנו רשות עצמאית, ואם רוצים להוסיף אותנו אז כמובן שאין בעיה, אבל בדרך כלל הדיווחים שלנו הם דיווחים ישירים, הן לוועדת הכלכלה והן לוועדת הכספים.

רן ריפולד: אין לנו איזה ממשק או דיווח לחשב הכללי ולכן ההצעה הזו פחות מקובלת, מטעמנו.

רן ריפולד: אתם יוצאים לדיון.

עוזי שר: אני הצעתי את זה אבל מבחינתי אני יכול גם לחזור בי.

יעקב מרגי: אבל מה יותר נכון?

עוזי שר: אני, טכנית – מבחינת הוועדה, יש בעיה של ריכוז נתונים, אני בכול מקרה - רוב המערכות נמצאות כאן.

עוזי שר: אני הצעתי את זה אבל ההחלטה היא שלכם.

יעקב מרגי: איזו זיקה ואינטראקציה יש לך מול - - -

עוזי שר: רשות ניירות ערך זה סיפור אחר.

עוזי שר: הם לא על המערכות שלנו.

עוזי שר: הכנסת נמצאת על המערכות, נשיא המדינה נמצא על המערכות, בתי המשפט נמצאים על המערכות - - -

יעקב מרגי: הטענה היא צודקת.

יעקב מרגי: אנחנו לא יכולים להטיף לאחרים.

יעקב מרגי: תראה, אין בעיה שזה יהיה בוועדת הכלכלה כגוף אחד.

איתי עצמון: בנק ישראל כן במערכות שלכם?

עוזי שר: לא, בנק ישראל לא.

איתי עצמון: אז אם ככה אנחנו נצטרך לעשות איזשהו סיווג בין הגופים האלה – הגופים שכן נכללים.

עוזי שר: מי שנמצא במערכות שלנו – יותר קל לנו, אנחנו יכולים לעשות - - -

איתי עצמון: אז אני מציע שתצאו ותתייעצו בעניין הזה ותחזרו עם תשובה.

איתי עצמון: ההצעה טובה רק צריך לראות אם היא ישימה.

יעקב מרגי: אני מכריז על הפסקה של חמש דקות.

יעקב מרגי: אני מחדש את הישיבה.

יעקב מרגי: אנחנו נחזור ל-7ב', רשויות מקומיות.

יעקב מרגי: משרד הפנים.

יעקב מרגי: לפני שאתה אומר את עמדתך, האם הבנת את התהייה שלי?

יעקב מרגי: לא נראה לי.

סיוון להבי: הבנתי את התהייה, וגם הבנתי שתהית את תהייתי אל מול מנכ"ל המשרד.

סיוון להבי: קיימנו עכשיו דיון מזורז בבקשתך והמנכ"ל מקבל את בקשתך לאשר את הסעיף.

יעקב מרגי: תודה רבה.

יעקב מרגי: ככה זה – מנכ"לים פרקטיים שצמחו בשירות המדינה, מבינים את הצורך.

יעקב מרגי: תעביר לו את המחמאה.

סיוון להבי: בהחלט, אדוני.

סיוון להבי: בהחלט.

יעקב מרגי: תודה.

יעקב מרגי: חסכת לי הרבה כאב ראש.

עוזי שר: אני חוזר בי מההצעה.

עוזי שר: אני מציע שנבחן את זה עוד שלוש שנים.

עוזי שר: בינתיים נסדיר את הדברים, שיישאר כרגע כמו שזה - - -

איתי עצמון: כלומר, שכל רשות מדינה כהגדרתה בחוק תגיש באופן עצמאי ישירות לוועדה את הדיווח לגבי יישום החוק.

יעקב מרגי: אוקיי, אז נשאיר את הנוסח כפי שהיה, ו-7ב' נשאר כמו שנוסח?

איתי עצמון: נכון.

איתי עצמון: רק אני אוסיף כאן – מדובר על סיכום של הנתונים לגבי כלל הרשויות המקומיות והחברות העירוניות שהגישו את הדיווחים.

איתי עצמון: כלומר, הנוסח כאן מאוד מאוד דומה לנוסחים של התקנות שכבר אושרו קודם לכן.

איתי עצמון: מדובר על איזשהו עיבוד וסיכום של הנתונים, ריכוז שלהם, גם בחלוקה לפי רשויות מקומיות וחברות עירוניות וגם סיכום כולל.

יעקב מרגי: ואז גם הרשות לניירות ערך, ובא לציון גואל.

יעקב מרגי: אוקיי.

יעקב מרגי: יש הערות?

יעקב מרגי: אין.

יעקב מרגי: מי בעד תקנות 7ב' ו-8?

יעקב מרגי: הצבעה התקנות אושרו.

יעקב מרגי: תקנות 7ב' ו-8 אושרו.

יעקב מרגי: אם כך, כל התקנות אושרו.

יעקב מרגי: וגם – אושר כהוראת שעה של שלוש שנים.

יעקב מרגי: אני מודה לכם, ישיבה זו נעולה.